OpenLLM-France/wikimedia huggingface dataset:
# Bo porqueria

En finances, un bo d'alt rendiment o bo porqueria (en anglès: high-yield debt, o junk bond, non-investment-grade bond, speculative-grade bond) és un bo que ha estat degradat per les agències d'avaluació de crèdit al grau d'especulatiu —subprime—, és a dir, per sota del grau d'inversió —investment grade o prime—, grau que es correspon als següents nivells:
* inferior a Baa3 per Moody's
* inferior a BBB- per Standard & Poor's i Fitch Ratings
Aquests bons tenen un alt risc de crèdit, raó per la qual típicament paguen interessos més alts que els bons de millor qualitat per tal de fer-los més atractius als inversors. El titular d'aquests bons està subjecte al risc de la taxa d'interès i al risc de crèdit, risc d'inflació, risc de les divises, risc de durada, risc de liquiditat, etc. El risc de crèdit del bo porqueria es refereix a la probabilitat de pèrdua per un esdeveniment o al canvi de qualificació per les agències de qualificació com Fitch, Moody's, o Standard & Poor's.

## Origen i creixement

Durant molt de temps, les emissions de high yield debt no estaven obertes al públic en general i només hi intervenien invertidors institucionals com les companyies d'assegurances. Els bons porqueria o junk bonds pròpiament dits van aparéixe l'any 1977 quan el banc d'inversions Bear Stearns organitzà el primer emplaçament públic d'una obligació emesa per un emissos amb qualificació inferior al grau d'inversió investment grade. Han tingut un creixement important. Des de 1983, representen un terç de les obligacions financeres emeses pel conjunt d'empreses privades dels Estats Units.

## Crisi econòmica a partir del 2008

Els préstecs hipotecaris nord-americans (subprimes) van ser a partir de l'estiu de 2007, l'element desencadenador de la crisi financera que comporta la crisi econòmica de 2008. La crisi es va reprendre l'any 2011 pel deute públic acumulat pels Estats Units i la bombolla immobiliària. A Grècia les agències de qualificació S&P i Moody's van qualificar els seus bons de bons porqueria.

## Referències

* ↑ «Bo porqueria». Cercaterm. TERMCAT, Centre de Terminologia.
* ↑ JunkBonds sur www.econlib.org
* ↑ La Suisse: un malade qui s'ignore?, Professeur Stéphane Garelli Exposé très pédagogique de la crise financière des subprimes
# Phrynobatrachus annulatus

Phrynobatrachus annulatus és una espècie de granota que viu a Costa d'Ivori, Ghana, Guinea i Libèria.
Està amenaçada d'extinció per la pèrdua del seu hàbitat natural.

## Referències

* Rödel, M.-O. & Schiøtz, A. 2004. Phrynobatrachus annulatus. Llista Vermella d'Espècies Amenaçades de la UICN 2006. Consulta: 18 de gener de 2008.
# Asterophrys turpicola

Asterophrys turpicola és una espècie de granota de la família Microhylidae que viu a Papua Nova Guinea.

## Referències

* Richards, S. & Günther, R. 2004. Asterophrys turpicola. Llista Vermella d'Espècies Amenaçades de la UICN 2006. Consulta 27 d'abril del 2008.
* Schlegel, 1837 : Abbildungen neuer oder unvollständig bekannter Amphibien : nach der Natur oder dem Leben entworfen (1837), Arnz & Comp., p. 1-141. (text original).
# Regnévelle

Regnévelle és un municipi francès, situat al departament dels Vosges i a la regió del Gran Est. L'any 2007 tenia 146 habitants.

## Demografia
### Població

El 2007 la població de fet de Regnévelle era de 146 persones. Hi havia 64 famílies, de les quals 16 eren unipersonals (4 homes vivint sols i 12 dones vivint soles), 20 parelles sense fills, 20 parelles amb fills i 8 famílies monoparentals amb fills.
La població ha evolucionat segons el següent gràfic:
Habitants censats

### Habitatges

El 2007 hi havia 97 habitatges, 65 eren l'habitatge principal de la família, 12 eren segones residències i 20 estaven desocupats. 93 eren cases i 2 eren apartaments. Dels 65 habitatges principals, 53 estaven ocupats pels seus propietaris, 4 estaven llogats i ocupats pels llogaters i 8 estaven cedits a títol gratuït; 3 tenien dues cambres, 4 en tenien tres, 28 en tenien quatre i 29 en tenien cinc o més. 62 habitatges disposaven pel capbaix d'una plaça de pàrquing. A 17 habitatges hi havia un automòbil i a 35 n'hi havia dos o més.

### Piràmide de població

La piràmide de població per edats i sexe el 2009 era:
Piràmide de població de Regnévelle el 2009 :
| Homes | Edats | Dones |
| 0 | 95 o + | 0 |
| 0 | 90 a 94 | 4 |
| 0 | 85 a 89 | 4 |
| 0 | 80 a 84 | 4 |
| 4 | 75 a 79 | 8 |
| 12 | 70 a 74 | 8 |
| 4 | 65 a 69 | 8 |
| 4 | 60 a 64 | 8 |
| 0 | 55 a 59 | 0 |
| 8 | 50 a 54 | 4 |
| 0 | 45 a 49 | 0 |
| 4 | 40 a 44 | 4 |
| 12 | 35 a 39 | 4 |
| 8 | 30 a 34 | 8 |
| 4 | 25 a 29 | 0 |
| 0 | 20 a 24 | 0 |
| 0 | 15 a 19 | 0 |
| 8 | 10 a 14 | 4 |
| 4 | 5 a 9 | 4 |
| 0 | 0 a 4 | 4 |

## Economia

El 2007 la població en edat de treballar era de 84 persones, 55 eren actives i 29 eren inactives. De les 55 persones actives 50 estaven ocupades (30 homes i 20 dones) i 5 estaven aturades (3 homes i 2 dones). De les 29 persones inactives 17 estaven jubilades, 7 estaven estudiant i 5 estaven classificades com a «altres inactius».

### Ingressos

El 2009 a Regnévelle hi havia 64 unitats fiscals que integraven 151 persones, la mediana anual d'ingressos fiscals per persona era de 15.370 €.

### Activitats econòmiques

L'any 2000 a Regnévelle hi havia 9 explotacions agrícoles.

## Poblacions més properes

El següent diagrama mostra les poblacions més properes.

## Referències

* ↑ «Population et logements par commune depuis le recensement de 1962 (1961 pour les Dom) à 1999» (en francès). INSEE. Arxivat de l'original el 5 desembre 2008.
* ↑ Logement, 1968-2007
* ↑ «Population par sexe et âge quinquennal de 1968 à 1999» (en francès). http://www.recensement-2007.insee.fr:+ INSEE. [Consulta: 13 juliol 2010].
* ↑ Emploi et population active 1999 et 2007
* ↑ Revenus fiscaux des ménages en 2008
* Résumé statistique Fitxa resum de dades estadístiques de Regnévelle a l'INSEE.
* Évolution et structure de la population Fitxa amb el detall de dades de Regnévelle a l'INSEE
* France par commune Arxivat 2012-01-11 a Wayback Machine. Dades detallades de tots els municipis de França accessibles a partir del mapa.
# El viatge de les seves vides (pel·lícula de 2021)

El viatge de les seves vides (títol original en anglès, Off the Rails) és una pel·lícula de comèdia dramàtica del 2021 dirigida per Jules Williamson i escrita per Jordan Waller. Va ser l'última aparició al cinema de Kelly Preston abans de la seva mort el 2020 i la pel·lícula està dedicada a la seva memòria. S'ha doblat al català.
La pel·lícula es va estrenar a Londres el 22 de juliol de 2021 i es va estrenar el 23 de juliol al Regne Unit i Irlanda.

## Premissa

Tres amigues a la cinquantena reviuen un viatge amb tren a través d'Europa, però aquesta vegada la Maddie, de disset anys, ocupa el lloc de la seva mare, complint el seu últim desig.

## Repartiment

* Kelly Preston com a Cassie Blakeley
* Jenny Seagrove com a Kate Fisher
* Sally Phillips com a Liz
* Elizabeth Dormer-Phillips com a Maddie
* Ben Miller com a Dan
* Franco Nero com a Giovanni
* Judi Dench com a Diana
* Peter Bowles com el vicari

## Producció

La pel·lícula es va anunciar el febrer de 2019. El rodatge va començar aquell mateix mes, i es va gravar entre Mallorca, Barcelona i Londres. També es van rodar escenes a França.

## Referències

* ↑ Nordyke, Kimberly. «Kelly Preston, Actress in 'SpaceCamp,' 'Jerry Maguire' and 'For Love of the Game,' Dies at 57». The Hollywood Reporter, 12-07-2020. [Consulta: 14 novembre 2020].
* ↑ «Programació de TV3». CCMA, 25-07-2024. [Consulta: 25 juliol 2024].
* ↑ Horton, Tom. «Stars pay tribute to Kelly Preston at Off The Rails premiere». Independent.ie, 22-07-2021. [Consulta: 22 juliol 2021].
* ↑ Grater, Tom. «Kelly Preston, Jenny Seagrove, Sally Phillips to star in UK interrailing comedy drama 'Off The Rails' (exclusive)». ScreenDaily, 10-02-2019. [Consulta: 14 novembre 2020].
* ↑ «Kelly Preston's final film was dream project with Judi Dench». Calgary Herald, 14-07-2020. [Consulta: 14 novembre 2020].
# Malá Lodina

Malá Lodina és un poble i municipi d'Eslovàquia. Es troba a la regió de Košice, a l'est del país.

## Història

La primera referència escrita de la vila data del 1386.
# Aalt Stadhaus

L'Aalt Stadhaus és una sala de concerts situada a Differdange, al Gran Ducat de Luxemburg. Inaugurada el 31 de gener de 2014, té una capacitat màxima de 201 persones.
L'edifici va ser nominat per a un Premi d'Arquitectura Contemporània Mies van der Rohe el 2014.

## Vegeu també

* Den Atelier
* Rockhal

## Referències

* ↑ «Differdingen: "Aalt Stadhaus" eingeweiht"». Luxemburger Wort, 31-01-2015. [Consulta: 26 agost 2015].
* ↑ «Nominierung für "Aalt Stadhaus"». Tageblatt, 22-12-2014. Arxivat de l'original el 2016-03-04 [Consulta: 26 agost 2015].
# Betoñu

Betoñu (castellà Betoño) és un poble (concejo) de la Zona Rural Est de Vitòria, al territori històric d'Àlaba.

## Geografia

Situat al nord-est del municipi, a 511 msnm, enclavat al polígon industrial de Betoñu que ha ocupat tot el seu terme municipal.

## Demografia

Té una població de 522 habitants. L'any 2010 tenia 498 habitants.
Evolució demogràfica :
| 2000 | 2001 | 2002 | 2003 | 2004 | 2005 | 2006 | 2007 |
| 379 | 405 | 418 | 403 | 398 | 463 | 501 | 522 |

## Història

Un dels 43 llogarets que s'uniren a Vitòria en diferents temps i ocasions i que en segregar-se en 1840 la Quadrilla d'Añana va romandre en la Quadrilla de Vitoria.

## Patrimoni Monumental

A la vila hi ha l'església parroquial de San Esteban, del segle xvi, que conserva unes interessants pintures murals d'aquella època.

## Referències

* ↑ Wikimapia Coordenades:42° 51′ 43″ N 2° 39′ 20″ W
* ↑ INE, Unidad Poblacional,001901 BETOÑO
* ↑ Sebastián Miñano, Diccionario geográfico y estadístico de España y Portugal (1826-1829), volumen 11.
* ↑ Estudio de las pinturas murales del bajo coro y antepecho de la parroquia de San Esteban de Betoño
# Phryganoporus candidus

Phryganoporus candidus, és una espècie d'aranya araneomorfa de la família dels dèsids (Desidae). Fou descrita per primera vegada per Ludwig Carl Christian Koch l'any 1872.
També anomenada foliage webbing spider, és una aranya abundant tot i que és endèmica de Austràlia. Fa uns 10 mm de llargada, d'un color entre gris platejat a marró, amb marques fosques a l'abdomen. El nom d'espècie deriva de llatí candidus ("blanc brillant"), i fa referència al color de les potes.
A diferència de la majoria d'altres aranyes, P. candidus viuen socialment fins a l'etapa subadulta o adulta: els individus viuen junts en un niu construït sobre fullatge. Els mascles hi viuen fins a l'etapa d'adulta i només llavors deixen el niu comunal. Aquest niu comunal té una àrea de retir interior; molts forats d'entrada donen accés a una xarxa de passatges interconnectats, i una àrea exterior feta de seda del cribel serveix per la captura de preses. Un niu pot arribar a tenir unes 600 aranyes. Els nius d'aquesta mida atreuen molts paràsits d'artròpodes.

## Referències

* ↑ (anglès) World Spider Catalog: Phryganoporus candidus L. Koch, 1872 en la família Desidae +base de dades Accés el 10 de febrer de 2019
* ↑ Koch, L. (1872a). Die Arachniden Australiens, nach der Natur beschrieben und abgebildet. Bauer & Raspe, Nürnberg 1, 105-368, pl. 8-28.
* ↑ Platnick, Norman I. (2009): The world spider catalog, version 9.5. American Museum of Natural History.
# Malá Ida

Malá Ida és un poble i municipi d'Eslovàquia. Es troba a la regió de Košice, a l'est del país.

## Història

La primera referència escrita de la vila data del 1247.
# Betpakdalita-CaCa

La betpakdalita-CaCa és un mineral de la classe dels fosfats, que pertany al grup de la betpakdalita. Rep el nom pel desert de Betpakdala, al Kazakhstan, on es troba la seva localitat tipus.

## Característiques

La betpakdalita-CaCa és un molibdat de fórmula química [Ca₂(H₂O)$_{17}$Ca(H₂O)₆][Mo₈$^{6+}$As₂$^{5+}$Fe₃$^{3+}$O$_{36}$(OH)]. Es tracta d'un mineral aprovat com a espècie vàlida per l'Associació Mineralògica Internacional, publicada per primera vegada el 1961, sent redefinida l'any 2010 i reanomenada amb el nom actual. Cristal·litza en el sistema monoclínic. La seva duresa a l'escala de Mohs és 3.
Segons la classificació de Nickel-Strunz, la betpakdalita-CaCa pertany a «08.DM - Fosfats, etc. amb cations de mida mitjana i gran, (OH, etc.):RO₄ > 2:1» juntament amb els següents minerals: morinita, esperanzaïta, clinotirolita, tirolita, melkovita, betpakdalita-NaCa, fosfovanadilita-Ba, fosfovanadilita-Ca, yukonita, uduminelita, delvauxita i santafeïta.

## Formació i jaciments

Va ser descoberta al dipòsit de tungstè de Kara-Oba, situat al desert de Betpakdala, dins la província de Karagandy, al Kazakhstan. També ha estat descrita a Xile, els Estats Units, França, Alemanya, Noruega, la República Txeca, Namíbia, la República Popular de la Xina, Mongòlia, el Japó i Austràlia.

## Referències

* ↑ «Betpakdalite-CaCa» (en anglès). Mindat. [Consulta: 29 març 2019].
# Phrynobatrachus albomarginatus

Phrynobatrachus albomarginatus és una espècie de granota que viu a la República Democràtica del Congo.

## Referències

* Pickersgill, M. 2004. Phrynobatrachus albomarginatus. Llista Vermella d'Espècies Amenaçades de la UICN 2006. Consulta: 18 de gener de 2008.
# Sabocs

Els sabocs (en llatí: saboci, en grec antic: Σαβῶκοι) eren un poble de la Sarmàcia europea que vivia a la regió del riu San, afluent del Vístula, que corre per Galítzia. La segona part del seu nom és un ètim eslau que significa 'riba'.

## Referències

* ↑ Smith, William (ed.). «Saboci». Dictionary of Greek and Roman Geography (1854). [Consulta: 7 agost 2021].
# Atintània

Atintània (en llatí Antitania, en grec antic Ἀτιντανία) era un districte muntanyós d'Il·líria al nord del país dels molossos i a l'est de Paravea, per on flueix el riu Aóos (Αώος), a la part superior del seu curs. Titus Livi el descriu, i diu que el terreny era pobre i el clima hostil.
L'any 429 aC els atintans van ajudar els ambraciotes en la seva invasió del Peloponès i en aquella ocasió els mateixos caps dels atintans manaven els ambraciotes i els molossos. El 204 aC, al final de la Primera Guerra Macedònica el seu territori va passar a Filip V del Regne de Macedònia i el 168 aC, després què Perseu de Macedònia resultés vençut, va quedar dins de la província romana de Macedònia. Atintània és mencionada per Escílax de Carianda, Estrabó, Esteve de Bizanci i Polibi. Claudi Ptolemeu no en parla, ja que el seu territori estava inclòs en el seu temps dins del de Caònia.

## Referències

* ↑ Smith, William (ed.). «Atintania». Dictionary of Greek and Roman Geography (1854). [Consulta: 21 juliol 2021].
# Reial Acadèmia Sueca de Música

La Reial Acadèmia Sueca de Música (en suec «Kungl. Musikaliska Akademien») és una de les acadèmies reials de Suècia, fundada el 1771.
És una associació independent que té com a finalitat promoure el desenvolupament de la música, tant des d'un punt de vista cultural i artístic com a científic i educatiu. Té la seu a Estocolm.
La primera cerimònia de lliurament dels Premis Nobel es va celebrar en la Reial Acadèmia de Música el 1901. En l'actualitat, l'Acadèmia és la institució encarregada d'atorgar el Premi de Música Polar («Polar Music Prize»), que és un premi internacional concedit anualment, popularment conegut com el Premi Nobel de la música.
# Eleccions legislatives de l'Equador de 2021

Les eleccions legislatives de l'Equador de 2021 es van celebrar el 7 de febrer del 2021 per triar els 137 assembleistes (15 nacionals, 116 provincials i 6 de l'estranger) i conformar el ple del quart període legislatiu de l'Assemblea Nacional de l'Equador. Aquestes eleccions es van fer simultàniament a les eleccions presidencials, per triar el president i vicepresident del país.
Els resultats van dur a que el partit Alianza País de Rafael Correa perdés la majoria absoluta i la presència a l'Assemblea.
# Abd al-Wahhab Bohra

Abd-al-Wahhab Bohra (? - Delhi, 26 de novembre de 1675) fou jutge (cadi) que va arribar a jutge suprem en el regnat de l'emperador mogol Aurangzeb. Era nadiu de Patan, a Gujarat, i membre del grup dels bohra, mercaders que havien estat xiïtes des del segle xi i havien esdevingut sunnites a la segona meitat del segle xv. Era net del teòleg Sayyed Muhammad Taher Bohra, perseguidor dels oposats a l'ortodòxia.
Fou reputat com a mestre de teologia i llei religiosa. Sota Xa Jahan fou cadi a Patan. Durant el govern d'Aurangzeb a Gujarat (1645-1646) van aconseguir la destrucció de la secta mahdavita dirigida per Sayyed Radju a Ahmadabad. Durant el segon govern d'Aurangzeb al Dècan (1652-1658) el va acompanyar. Quan Aurangzeb va planejar la seva primera coronació després de la victòria inicial sobre els seus germans (estiu del 1658), el qazi suprem es va negar a llegir la khutba (oració) en nom del fill, mentre el seu pare seguia viu i Abd-al-Wahhab, que era muftí a l'exèrcit, va dictaminar que la pretensió d'Aurangzeb era perfectament legal, ja que Xa Jahan estava incapacitat per la tasca de governar, tan físicament com psíquica. Per aquest servei fou nomenat cadi suprem (1659) càrrec que va conservar fins a la mort el 1675. Va influir en l'emperador i fou força corrupte arribant a fer una gran fortuna. Es va posar malalt a Lahore el juliol del 1675 i se'n va anar a Delhi on va morir aquell 26 de novembre.

## Bibliografia

* J. Sarkar, History of Aurangzeb, Calcutta, 1912
# Boeing 747-8

El Boeing 747-8 és un avió de reacció de fuselatge ample desenvolupat per Boeing. L'avió, anunciat oficialment el 2005, és la versió de quarta generació del Boeing 747, amb un fuselatge allargat, ales redissenyades i amb una eficiència millorada. El 747-8 és la versió més gran del 747, l'avió comercial més gran construït als Estats Units i l'avió de passatgers més llarg de tot el món.
El 747-8 s'ofereix en dues variants principals: el 747-8 Intercontinental (747-8I) per a passatgers i el 747-8 Freighter (747-8F) per a transport de mercaderies. El model 747-8F va fer el seu primer vol el 8 de febrer de 2010, mentre que el 747-8I ho va fer el 20 de març de 2011. A data d'agost de 2012, hi havia un total de 106 747-8, incloent 70 de la versió Freighter i 36 de la versió Intercontinental. Els primers lliuraments del 747-8F va ocórrer l'octubre de 2011; els de la versió de passatgers van començar el 2012.

## Vegeu també

* Llista de les aeronaus més grans

## Referències

* ↑ "Big airplanes' slow sales have little impact on LAX". Daily Breeze, 24 de novembre 2013
# Pinit de Cnossos

Pinit de Cnossos (grec: Άγιος Πινυτός) va ser bisbe de Cnossos, a Creta al final del segle ii. És venerat com a sant pels cristians i la seva festa se celebra el 10 d'octubre.
Pinit va ser molt apreciat per Eusebi de Cesarea, que el va considerar un dels primers escriptors eclesiàstics del seu temps. Pinit estava en contacte constant amb Dionís de Corint i els dos van tenir discrepàncies. Sembla que Dionís va escriure a Pinit demanant-li que no fos massa estricte en aconsellar la castedat als seus germans. Però Pinit no estava d'acord amb el consell i va replicar a Dionís que havia d'impartir una doctrina més forta i alimentar la seva congregació amb una epístola més perfecta en el sentit que els cristians no sempre podrien subsistir amb llet infantil. Podria ser que Pinit fos influït per visites de montanistes, però Eusebi parla de la seva ortodòxia i la seva cura dels qui es van posar sota la seva atenció.

## Referències

* 1 2 «St. Pinytus». Catholic Online.
* ↑ Rev. Sabine Baring-Gould (M.A.). "S. PINITUS B. (ABOUT A.D. 180.)" A: The Lives of the Saints. Volum 11: Octubre – Part I. London: John C. Nimmo, 1898. p.223.
* ↑ Hauck, A. «Pinytus». Christian Classics Ethereal Library.

## Bibliografia

* Hist. eccl., iv. 21, 23, Eng. transl, NPNF, 2 ser., i. 197–198, 200–202
* New Schaff-Herzog Encyclopedia of Religious Knowledge, Vol. IX: Petri – Reuchlin
# Aventurers de Gàmbia

Aventurers de Gàmbia fou una companyia comercial anglesa establerta pel comerç a l'Àfrica Occidental, especialment a la regió del riu Gàmbia.
La Companyia d'Aventurers Reials Comerciant a Àfrica fundada el 1660, va tenir el monopoli del comerç anglès amb Àfrica occidental. A causa del fort deute que arrossegava, l'empresa va fer fallida el 1667 durant la guerra amb els Països Baixos. En els següents anys la companyia va tenir un comerç marginal i irregular, i les seves activitats principals foren la concessió de llicències per a comerciants privats que feien un sol viatge, i sobretot la creació el 1668 de la nova companyia dels Aventurers de Gàmbia, coneguda també com The Gambian Merchants' Company (Companyia de Mercaders del Gàmbia), a la que es va concedir una llicència de deu anys pel comerç africà al nord del golf de Benín amb efecte d'1 de gener de 1669.
Al final de 1678, la llicència a la companyia dels Aventurers de Gàmbia va expirar i el seu comerç a Gàmbia va ser fusionat a la Companyia Reial Africana si bé aquesta transferència no s'hauria fet totalment efectiva fins al 1684.

## Referències

* ↑ Zook, George Frederick. The Company of Royal Adventurers Trading Into Africa. Lancaster, Pennsylvania: Press of the New Era Printing Company, 1919, p. 20.
* ↑ Davies, Kenneth Gordon. The Royal African Company. Routledge/Thoemmes Press, 1999, p. 106. ISBN 978-0-415-19077-0.
# Roques de la Castellona

Les Roques de la Castellona, és un conjunt de roques a 1.695 metres d'altitud situat en el terme municipal de Sarroca de Bellera, al Pallars Jussà, dins de l'antic terme de Benés, de l'Alta Ribagorça. Estan situades al vessant sud-oest de la Serra de Castellnou, a prop i al nord-est de Castellnou d'Avellanos.